Krajniak, Milan, poslanec NR SR (2023-05-24):
Ďakujem pekne, pán podpredseda. Vážené dámy a páni, premiér prezidentskej vlády pán Ódor sa pre TA 3 vyjadril 17. mája, že prípravu vyrovnaného rozpočtu považuje za kľúčovú úlohu na najbližšie mesiace. Súhlasím s ním. Vzhľadom na to, že vláda pravdepodobne aj podľa jeho vlastných vyjadrení nezíska dôveru parlamentu, pripraviť vyrovnaný rozpočet je pre prezidentskú vládu pána Ódora zákonná povinnosť podľa ústavného zákona o rozpočtovej zodpovednosti. Mimochodom, iniciátorom a spoluautorom tohto ústavného zákona je súčasný pán premiér Ódor, takže toto je preňho, samozrejme, známou vecou, s ktorou do funkcie premiéra nastupoval. Lenže tu máme technický problém. Ako sa vyjadril pán minister financií Horváth v Denníku N 19. mája, bolo by lepšie, ak by sa nemuseli pripravovať paralelne dva rozpočty. Jeden zákonný, vyrovnaný a druhý realistickejší, deficitný. Skúsim byť trochu presnejší, ako bol pán minister financií, ono sa to ani nedá, pripravovať dva rozpočty paralelne, súčasne. V rozpočtovom informačnom systéme ministerstva financií, v tzv. RIS-e, sa dá pripravovať iba jedna verzia rozpočtu v danom aktuálnom čase. Čo s tým vieme urobiť? Vieme dať vláde pána Ódora tri mesiace času, aby do 31. augusta pripravila aj na základe júnovej makroekonomickej prognózy a daňovej prognózy vyrovnaný rozpočet. Tri mesiace na prípravu rozpočtu sú pre vládu oveľa dlhší čas, než by vláda mala, ak by musela pripravovať vyrovnaný rozpočet na základe septembrovej daňovej a makroekonomickej prognózy, tá sa schvaľuje v treťom, alebo pripravuje, zverejňuje v treťom septembrovom týždni a potom do 15. októbra by potom vláda pána Ódora mala iba tri týždne na prípravu vyrovnaného rozpočtu. Akonáhle bude 31. augusta vyrovnaný rozpočet v parlamente, vláda môže začať pripravovať na ministerstve financií v RIS-e realistickejší, deficitný rozpočet, ktorý ale nebude musieť 15. októbra predložiť do parlamentu, lebo svoju zákonnú povinnosť by si už vláda splnila predložením vyrovnaného rozpočtu 31. augusta. Nová vláda vznikne najskôr, povolebná vláda, do konca októbra, potom platí 30 dní na predloženie programového vyhlásenia vlády a sme na konci novembra a nová vláda potom môže stiahnuť vyrovnaný rozpočet, ktorý pripraví vláda pána Ódora, a do konca decembra predložiť realistickejší deficitný rozpočet do konca decembra tohto roka. Takýto proces bude férový. Vláda pána Ódora bude mať tri mesiace na prípravu vyrovnaného rozpočtu, a potom nová vláda október, november, december, tri mesiace na prípravu realistickejšieho deficitného rozpočtu. Tri mesiace a tri mesiace to považujem za fér, za férové delenie zodpovednosti. Ale ak by vláda pána Ódora pripravila ten vyrovnaný rozpočet, teraz z technického hľadiska brzdila RIS, rozpočtový informačný systém, až do 15. októbra, v takom prípade by mala 4,5 mesiaca, a tá nová vláda by mala ledva 2,5 mesiaca, ak vôbec. Pán premiér Ódor na otázku, či sa neobáva, že kvôli návrhom jeho vlády na konsolidáciu verejných výdavkov bude mať jeho... bude vláda označená za sociálnych netvorov, žartom odpovedal: „Nie, to bude až tá budúca vláda, až tá bude musieť konsolidáciu realizovať.“ Dovoľte, aby som k tomu rovnako žartom poznamenal, keď ste si, pán Ódor, ústavný zákon o rozpočtovej zodpovednosti upiekli, tak si ho aj zjedzte. Ale teraz vážne. Podľa mňa je normálne, aby žiadna vláda, ani vláda pána Ódora, čiže tá prezidentská, úradnícka vláda, ani tá budúca vláda, ktorá bude musieť zostaviť rozpočet do konca decembra, nemali žiadnu neoprávnenú výhodu, aby nežiadali pre seba žiadnu neoprávnenú výhodu, preto si myslím, že keď každá vláda bude mať tri mesiace času, bude to fér. Ako sa vyjadril pán premiér Ódor aj pán minister financií Horváth, v septembri bude ten čas, aby vláda, jeho vláda aj politické strany, ktoré vo voľbách kandidujú, zverejnili a diskutovali o svojich predstavách, ako sa majú verejné financie vyvíjať. Úplne s ním súhlasím. Koncom augusta budeme mať pripravenú tú základnú možnosť, ústavnú, na tom sme sa zhodli aj s pánom premiérom, že vláda, jeho vláda musí do parlamentu doručiť vyrovnaný rozpočet, taká je ústavná povinnosť, to je tá základná varianta. A teraz v septembri môžme debatovať o tom, aké sú predstavy pána Ódora a pána ministra Horvátha, aké sú predstavy jednotlivých politických strán, my určite zverejníme naše predstavy o tom, ako by mal ten realistický, povolebný rozpočet vyzerať. V tomto sa naše predstavy o tej septembrovej diskusii, kde by sa každý verejne mal vyjadriť, ako si to predstavuje, v tomto sa naše predstavy s pánom Ódorom nijako nelíšia. Ak sa však pán premiér Ódor vyjadril, že jeho vláda predstaví akýsi rozpočtový jedálny lístok, akési lego kocky, z ktorého si potom niekto iný má vyberať, potom si asi neuvedomuje, že jeho pozícia sa už zmenila. Vláda pána Ódora má ústavnú povinnosť podľa čl. 119 ods. d) a ods. e) rozhodovať o zásadných otázkach na zabezpečenie hospodárskej a sociálnej politiky Slovenskej republiky, o návrhoch štátneho rozpočtu a o návrhoch štátneho záverečného účtu, s dôrazom na slovo rozhodovať. Vláda pána Ódora musí o týchto otázkach rozhodnúť, a potom si svoje rozhodnutie o svojich návrhoch obhájiť, tak ako každá vláda. Ak by som mal použiť príklady pána premiéra Ódora a pána ministra financií Horvátha, úlohou vlády nie je zbaviť sa zodpovednosti tým, že predstaví rozpočtový jedálny lístok, z ktorého si má niekto iný vyberať. Úlohou vlády je rozhodnúť, akú polievku, obed a dezert chce navariť slovenským občanom, a potom musí presvedčiť občanov, že práve takýto obed by mali chcieť zjesť. Úlohou vlády nie je len predstaviť lego kocky, s ktorými sa potom iný majú hrať. Úlohou vlády je rozhodnúť o tom, aký dom chce slovenským občanom postaviť, a potom presvedčiť občanov, že práve v takom dome sa im bude chcieť bývať. Dovoľte, aby som použil aj vlastný príklad. Úlohou vlády Slovenskej republiky nie je postaviť figúrky na šachovnicu a potom ľuďom, stranám, parlamentu povedať, hrajte a my vám povieme, či ťaháte dobre. Vy už sedíte za šachovnicou, pán premiér Ódor a ste na ťahu, ťaháte bielymi a občania, parlament či strany povedia svoj názor na to, či ťaháte dobre, alebo zle. Za SME RODINA môžem vládu pána Ódora ubezpečiť, že k nej nebudeme pristupovať a správať sa podľa pravidla čím horšie, tým lepšie. Práve naopak, každý dobrý návrh podporíme bez ohľadu na to, kto ho navrhne. Takto sme správali, keď sme boli v opozícii, správali sme sa tak, keď sme boli vo vláde, a budeme sa tak správať aj počas fungovania vlády pána Ódora, lebo si myslíme, že tak by to malo byť v politike normálne. Ak vláda urobí niečo, čo budeme považovať za nesprávne budeme to kritizovať. Vecne, na základe faktov, bez invektív. To by tiež malo byť v politike normálne. A je aj normálne, že môžeme mať na rôzne veci úplne rozdielne názory, ale tiež je normálne a seriózne, že sa budeme snažiť nájsť nejaký kompromis alebo dohodu, aby to bolo prospešné pre slovenských občanov, lebo podľa mňa tu nemá ísť o to, že či vyhrá opozícia, koalícia, vláda pána Ódora alebo nejaká iná vláda, víťazom slovenskej politiky majú byť slovenskí občania a ľudia, ktorí na Slovensku žijú. Ďakujem veľmi pekne.